***Walking with Cavemen*** (***Šetnja s pećinskim ljudima***) je četverodijelna TV dokumentarna serija u kojoj se govori o evoluciji čovjeka. Izdao ju je BBC. Prvi put je prikazana u aprilu 2003. godine. Potom ju je Discovery Channel u Sjedinjenim Američkim Državama predstavio kao dvodijelnu seriju. Tu dokumentarnu seriju stvorio je većinom isti tim koji je stvorio i više puta nagrađivane dokumentarne serije *Šetnja s dinosaurima* (1999.), *Šetnja sa zvjerima* (2001.) i *Šetnja s čudovištima* (2005.), mada u tome nije sudjelovao Tim Haines, koji je bio režiser u prethodnim serijama. Također je napisana i propratna knjiga sa istim naslovom.

Pregled
-------

U prijašnjim dokumentarcima serije *Šetnja sa...* izumrle životinje stvarane su pomoću CGI-ja i animatronike. Za *Šetnju s pećinskim ljudima* uzet je malo drugačiji pristup. Mada je većina životinja stvorena pomoću CGI-ja i animatronike, ljudske pretke glumili su stvarni ljudi sa šminkom i protezama kako bi izgledali realističnije.

Kao i njezini prethodnici *Šetnja s pećinskim ljudima* stvorena je u stilu dokumentarnog filma o divljini. U britanskom izdanju pripovjedač je bio Robert Winston, a u sjevernoameričkom Alec Baldwin. Obojica su opisivali prethistorijski život kao da su se u tom trenutku nalazili na datom mjestu. Također, neki aspekti prethistorijskog života bili su spekulativniji nego što je program naveo.

Svaka epizoda ima oblik kratke dramske priče, koja prikazuje grupu određenih hominida i njihove dnevne aktivnosti (potraga za hranom, obrana teritorija i briga o bolesnim i ozlijeđenim srodnicima). Namjera je da gledaoci suosjećaju sa posmatranim jedinkama, gotovo kao da su jedni od njih.

Epizode
-------

### Prva epizoda: "Prvi preci"

U prvoj epizodi posmatra se vrsta *Australopithecus afarensis*, a fokus je na njihovom razvoju dvonožnosti. Priča prati Lucy (jedan poznat i dobro očuvan primjerak te vrste) i njene srodnike među kojima nastaju konflikti za vođstvo nakon smrti alfa mužjaka, kojeg je ubio krokodil. Grupu zatim napada rivalna grupa. Napad završava Lucyinom smrću, a njezina najstarija kćerka brine se o njezinom djetetu koje je sada siroče, što je znak razvoja humanosti kod te vrste.

*Vrijeme*: prije 3,2 miliona godina
*Mjesto*: Etiopija
* *Australopithecus afarensis*
* *Ancylotherium*
* *Deinotherium*
* *Aquila verreauxii*
* *Taeniopygia guttata*
* *Nilski krokodil*

### Druga epizoda: "Braća po krvi"

U drugoj epizodi skače se naprijed kroz vrijeme do vremena kada su koegzistirale vrste *Paranthropus boisei*, *Homo habilis* i *Homo rudolfensis*. *H. habilis* je prikazan kao inteligentan svežder koji je prilagodljiviji od biljoždera *P. boiseia*. Istaknut je kontrast između tih dvaju vrsta; *H. habilis* je "majstor svih zanata", dok je *P. boisei* "majstor jednog" - tj. on je specijalizirani biljožder dok je *H. habilis* svežder. Iz tog razloga, mada se *P. boisei* u teškim vremenima može hraniti termitima, travom i tvrdim mahunama akacije, oni neće preživjeti jer će se na početku ledenog doba klima promijeniti i te biljke će nestati. *H. habilis* je, s druge strane, postao inteligentniji hraneći se strvinama životinja i razvio je osnovno društveno ponašanje koje je čvršće nego kod vrste *P. boisei*. On će se na kraju razviti u vrstu *Homo ergaster*, koja će te osobine dalje razviti.

U epizodi je također nakratko prikazan *H. rudolfensis*, koji je viši, ali i dalje znatno sličan *H. habilisu.*

*Vrijeme*: prije 2 miliona godina
*Mjesto*: Istočna Afrika
* *Paranthropus boisei*
* *Homo habilis*
* *Dinofelis*
* *Deinotherium*
* *Ancylotherium*
* *Homo rudolfensis*
* *Lav*
* *Eland antilopa*
* *Impala*
* *Pčele*
* *Strvinari*

### Treća epizoda: "Divlja porodica"

U trećoj epizodi prikazan je *Homo ergaster* koji je postao prvo stvorenje koje može pratiti tragove životinja u lovu. To su postigli zato što se sve više počeli hraniti mesom, što ih je učinilo inteligentnijima i od *H. habilisa* iz prethodne epizode. Oni također počinju formirati plemenske zajednice sa nepatvorenim vezama između žena i muškaraca, mada još uvijek dolazi do nasilja.

U epizodi je kasnije prikazano kako se *H. ergaster* proširio na Aziju i razvio u *Homo erectusa*, a na putu se sreo sa ogromnim primatom biljožderom, *Gigantopithecusom*, "prvobitnim King Kongom".

Međutim, u sljedećih nekoliko miliona godina *H. ergaster* ostaje gotovo kao životinja i slijedi svoj instinkt, ali poslije pronalaska vatre oni kidaju svoju direktnu zavisnost od staništa. (To se dobro uklapa sa sljedećom (i posljednjom) epizodom, koja se bavi čovjekovim umom i maštom.)

*Vrijeme*: prije 1,5 miliona - 500 000 godina
*Mjesta*: Kenija - Kina
* *Homo ergaster*
* *Wildebeest*
* *Swallow*
* *Homo erectus*
* *Gigantopithecus*
* *Tarantula*
* *Mravi*

### Četvrta epizoda: "Preživjeli"

U četvrtoj epizodi govori se o mentalnoj evoluciji čovjeka. Prvo se skače naprijed kroz vrijeme do vremena kada *Homo heidelbergensis* nastanjuje Veliku Britaniju.  *H. Heidelbergensis* je inteligentan i razuman, ali ne može shvatiti ideju zagrobnog života ili bilo šta što nije "sada i ovdje".

Zatim je prikazan život klana neandertalaca, kako su živjeli i lovili životinje, a među njima i mamute. Oni su bili inteligentni, ali nisu imali maštu koju posjeduju današnji ljudi.

Na kraju je prikazan i današnji čovjek, *Homo sapiens* (kojeg predstavljaju Bušmani) iz Afrike, koji je morao postati maštovit i dovitljiv kako bi preživio dugu sušu. Zatim epizoda prikazuje ljude koji su oslikavali pećine u Europi i koji su razvili ideje zagrobnog života i natprirodnog. Oni su sada spremni da započnu ljudsku historiju kakvu mi sada poznajemo, a također će izazvati i izumiranje neandertalaca.

*Vrijeme*: prije 400 000 - 30 000 godina
*Mjesta*: Europa - Afrika
* *Homo heidelbergensis*
* *Megaloceros*
* *Homo sapiens*
* *Neandertalci*
* *Zec*
* *Mamut*
* *Buba*
* *Zmija*

Povezano
--------

* *A Species Odyssey* sličan program na France 3
* *Before We Ruled the Earth* dvodijelni dokumentarac na Discovery Channelu
* *Paleoworld*
* *Dinosaur Planet*
* *When Dinosaurs Roamed America*

*Walking with Cavemen* je poseban program u seriji dokumentaraca koji se sastoje od:

* *Walking with Dinosaurs* (1999.)
* *Walking with Beasts* (2001.)
* *Walking with Monsters* (2005.)

Slijede specijali serija *Walking With...*: (uključujući i Šetnju s pećinskim ljudima)

* *The Ballad of Big Al* (2000.)
* *Chased By Dinosaurs* (2002.)
* *Sea Monsters* (2003.)

Dolje su prikazani slični programi koje je stvorio BBC:

* "Prehistoric America" (2003.)
* "Monsters We Met" (2004.)
* *Prehistoric Park* (2006.)

Vanjske poveznice
-----------------

* Walking with Cavemen - BBC Science & Nature
* Walking with Cavemen - TV serija